**20. март, Светски дан оралног здравља**

Болести уста и зуба спадају међу најраширеније болести становништва света. Сматра се да од ових болести болује 90% становништва. Истовремено, болести уста и зуба се могу превенирати редовном и правилном оралном хигијеном, употребом флуора, правилном исхраном, редовним превентивним прегледима код стоматолога.

Према последњем истраживању здравственог стања становништва Србије из 2013. године одрасли становници Војводине недовољно одржавају оралну хигијену. Свега 46% њих пере зубе бар два пута дневно, од тога су жене 55% а мушкарци 35% док се 4% становништва изјаснило да никада не пере зубе. Када су у питању школска деца и омладина, 60% њих пере зубе више од једном дневно. У узрасту од 7 до 14 година девојчице чешће перу зубе од дечака. Деца старијег узраста (15 до 19 година) чешће перу зубе, односно 34% девојчица и 26% дечака пере зубе више од једном дневно у овом узрасту у односу на децу старости 7 до 14 година. Такође, разлика се уочава и у односу на материјално стање домаћинства, нарочито у популацији одраслих. Према индексу благостања, само 29% сиромашних пере зубе редовно у односу на популацију најбогатијих где 67,5% њих пере зубе више од једном дневно.

Према подацима стоматолошке службе Дома здравља „Нови Сад“ за 2020. годину, систематским прегледима обухваћено је 978 ученика у 12. години живота и утврђено да 39% има све здраве сталне зубе. Такође, подаци показују да је број кариозних зуба износио 315, извађених 37, а пломбираних зуба 885. **КЕП 12 индекс** за прошлу годину **износи 1,26** (стандардни статистички показатељ здравља зуба деце који показује укупан број кариозних, извађених (екстрахованих) и пломбираних зуба подељен са бројем прегледане деце), што је мање у односу на период до 2020. године. КЕП индекс у 2020. години значајно је мањи у односу на претходне године јер је и број прегледане деце у 12. години живота скоро дупло мањи због пандемије КОВИД-19. Иначе, код просечног дванаестогодишњег детета у Европској унији КЕП индекс износи 1,5.

Табела бр. 1 Број кариозних, екстрахованих и пломбираних зуба (КЕП) код ученика у 12. години живота, у периоду 2010 -2019. година у Новом Саду

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **КЕП\* у 12. години** | ВРЕМЕНСКИ ПЕРИОД (године) | | | | | | | | | | | |
| **2010.** | **2011.** | **2012.** | **2013.** | **2014.** | **2015.** | **2016.** | **2017.** | **2018.** | **2019.** | | **2020.** |
| К - број каријеса | 2908 | 2829 | 1762 | 1735 | 1664 | 1244 | 1440 | 1387 | 1254 | 1232 | 315 | |
| Е - број екстахованих зуба | 165 | 197 | 84 | 94 | 97 | 61 | 90 | 65 | 67 | 76 | 37 | |
| П - број пломбираних зуба | 4637 | 4218 | 2564 | 2283 | 2120 | 1561 | 1813 | 1566 | 1519 | 1635 | 885 | |
| КЕП индекс\* | 2,84 | 2,49 | 2,27 | 2,09 | 2,17 | 1,70 | 1,71 | 1,96 | 1,89 | 1.91 | **1.26** | |

\*Укупан број кариозних, екстрахованих и пломбиранух зуба подељен са бројем прегледане деце